Նշեմ մի կարևոր հանգամանք ևս: Հայաստանի Հանրապետությունը 2004 թ. վավերացնելով Աշխատանքի միջազգային կազմակերպության / ԱՄԿ/ «Նվազագույն աշխատավարձի սահմանման մասին» թիվ 131 կոնվենցիան, իր վրա պարտավորություն է վերցրել ներդնել նշված կոնվենցիայի դրույթներին համապատասխան նվազագույն աշխատավարձի սահմանման համակարգ և ժամանակ առ ժամանակ վերանայել այն: Սակայն հանրապետությունում առ այսօր չեն կիրառվում վերոհիշյալ կոնվենցիայի դրույթները: Կարծում ենք, որ նվազագույն աշխատավարձի ինդեքսավորումը կարևոր գործիք է նաև աղքատության հաղթահարման տեսակետից, քանի որ Հայաստանի բնակչության մոտ 1/3-րդը կազմող աղքատների թվում կան նաև աշխատող աղքատներ: Մինչդեռ աշխատողը չպետք է լինի աղքատ, նա պետք է այնքան վաստակի, որ կարողանա բավարարել իր ընտանիքի պահանջմունքները։ Հայաստանի Հանրապետության կառավարության հեռանկարային զարգացման ռազմավարական ծրագրում նշված է, որ աշխատանքի շուկայի կարգավորման կարևոր տարր պետք է լինի նվազագույն աշխատավարձի քաղաքականությունը, ուստի ՀԱՄԿ-ը առաջարկում է մշակել նվազագույն աշխատավարձի ինդեքսավորման կարգ: